C 67/62
SK
Úradný vestník Európskej únie
8.2.2022
Štvrtok 10. júna 2021
33. je hlboko znepokojený nízkou úrovňou súladu s odporúčaniami skupiny GRECO uvedenými vo štvrtom kole hodnotiacej správy – iba jedno zo štrnástich odporúčaní bolo implementovaných uspokojivo, sedem odporúčaní bolo implementovaných čiastočne a zvyšných šesť odporúčaní nebolo implementovaných vôbec;
34. naliehavo žiada všetky členské štáty, aby zakázali prípady vyplácania dotácií trojciferných platieb v miliónoch eur jednotlivým fyzickým osobám v rámci nového viacročného finančného rámca (ďalej len „VFR“) a aby sa priklonili k pozícii Európskeho parlamentu, ktorá zaručuje úplnú transparentnosť a možnosť agregovať platby, ako aj digitálne monitorovanie a audítorské postupy za hranicami členských štátov v programoch v rámci zdieľaného riadenia;
35. vyzýva Radu, aby v rámci prebiehajúcich rokovaní o nariadení o SPP venovala náležitú pozornosť efektívnosti rozpočtu a spravodlivejšiemu a transparentnejšiemu rozdeleniu priamych platieb, aby sa priklonila k pozícii Európskeho parlamentu, pokiaľ ide o stanovenie osobitných stropov pre každú fyzickú osobu pre oba piliere SPP, ako aj postupnosť, povinné stanovenie stropov a redistributívne platby na zabezpečenie celkovo pozitívneho vnímania SPP občanmi EÚ; zdôrazňuje, že rokovania v Rade nesmú byť ovplyvnené konfliktmi záujmov, a že žiadny minister, člen alebo zástupca národnej vlády sa nesmie zúčastňovať na rokovaniach, ak sú ovplyvnení konfliktom záujmov; považuje za neprijateľné, aby sa predseda vlády Babiš, ktorý je konečným užívateľom výhod skupiny Agrofert, zúčastňoval na rokovaniach o SPP a bojoval proti obmedzovaniu dotácií; pevne zdôrazňuje, že stropy na fyzickú osobu v prvom a druhom pilieri SPP musia byť jednotne uplatniteľné, a to aj na členov vlád jednotlivých štátov, s cieľom zabrániť im rokovať v Rade vo svoj prospech;
36. dôrazne nesúhlasí s oligarchickými štruktúrami, ktoré čerpajú z poľnohospodárskych a kohéznych fondov EÚ, pričom malá menšina príjemcov poberá prevažnú väčšinu finančných prostriedkov EÚ, a vyzýva Komisiu, Radu a Európsku radu, aby zabránili posilňovaniu takýchto štruktúr, ktoré znižujú konkurencieschopnosť malých a stredných poľnohospodárov a rodinných fariem, ktoré by mali byť hlavnými príjemcami SPP;
37. zdôrazňuje svoje vážne znepokojenie nad skutočnosťou, že predseda vlády Babiš je v konflikte záujmov, kým čo sa podieľa na rozhodovaní o zosúladení SPP s celkovými cieľmi európskej politiky v oblasti klímy, keďže obchodné záujmy skupiny Agrofert by mohli prevážiť nad verejným záujmom pri podpore udržateľnejšieho poľnohospodárstva a pri znižovaní negatívnych vplyvov zmeny klímy;
38. domnieva sa, že nečinnosť českej vlády pri riešení konfliktu záujmov predsedu vlády Babiša má negatívny vplyv na fungovanie českých štátnych orgánov vrátane orgánov presadzovania práva a riadiacich a kontrolných systémov, ako aj na dodržiavanie právnych predpisov EÚ;
39. vyzýva Komisiu, aby vyhodnotila uvedenú situáciu spolu s vplyvom predsedu vlády Babiša na české médiá a súdny systém s cieľom zistiť porušenia zásad právneho štátu a v prípade ich potvrdenia a na základe svojich zistení včas aktivovala mechanizmus podmienenosti na ochranu rozpočtu Únie;
40.
je stále znepokojený zvyšujúcou sa koncentráciou mediálneho vlastníctva v rukách niekoľkých oligarchov (10);
41. konštatuje, že na vnútroštátnej aj európskej úrovni prebiehajú vyšetrovania a audity týkajúce sa možného konfliktu záujmov a použitia finančných prostriedkov EÚ; vyjadruje znepokojenie nad obavami vyjadrenými v správe Komisie o právnom štáte 2020, že prípady korupcie na vysokej úrovni sa dostatočne neriešia a že v rámcoch integrity platných pre poslancov sa zistili určité medzery;
42. vyzýva Radu a Európsku radu, aby prijali všetky potrebné a vhodné opatrenia na zabránenie konfliktu záujmov v súlade s článkom 61 ods.
1 nariadenia o rozpočtových pravidlách; vyjadruje znepokojenie nad tým, že český predseda vlády bol a stále je aktívny na rokovaniach o rozpočte EÚ a programoch EÚ, pričom je v konflikte záujmov; žiada Radu a Európsku radu, aby Európskemu parlamentu vysvetlili, ako plánujú zohľadniť účasť predsedu vlády Babiša na rozhodovaní o SPP a rozpočte EÚ po uzavretí správ Komisie o audite a náležite konať;
(10)
Reportéri bez hraníc, Česká republika, https://rsf.org/en/czech-republic [sprístupnené 2.6.2021].